Papersnake/gushiwen huggingface dataset:
念奴娇
刘辰翁（宋代）

岁寒相命，算人间、除了梅花无物。窥宋三年又不是，草草东邻凿壁。偃蹇风前，沈吟竹外，直待天骄雪。白家人至，一枝横出终杰。
寂寞小小疏篱，探花使断，知复何时发。北驿不来春又远，只向窗前埋灭。好在冰花，著些风筱，怎不清余发。补之去后，墨梅又有明月。北人著小竹花问更好。
钦若遽有商于之行作长语为别兼简仲泽弟一笑
赵元（金朝）

庐山铓然深可居，洛水蚓然清可渔。嘉哉山水有如此，不能留客如蘧庐。

楚茅不入干王诛，大帅分阃临商于。谋参帷幄渴英俊，蒐罗远到山间癯。

陇西四钦出将种，人爱若也温而愉。朅来谁飞荐鹗书，枕前堕檄催驰驱。

行参幕宾亦大可，把酒当为帅君贺。王家仲泽如仲宣，共看吐奇飞玉唾。

一军号令雅歌中，声落荆蛮胆先破。愚轩退居如甑堕，閒暇多君时见过。

明朝笑语隔关山，一月须𢬵面墙卧。
见复弟二月二十生作诗寿之
李如一（明代）

初度春逢两度晴，晚年应学少年行。田园共乐贫长统，婚嫁粗年老尚平。

何必洞天藏大酉，漫携斗酒祝长庚。谁云一日长乎尔，满世百花皆是兄。
梅花集句 其四
李龏（金朝）

粉容冰艳玉玲珑，此外评花四海空。可惜国香天不管，吹开吹落任东风。
九日登絓月兰若忆郑二宣
林鸿（明代）

微霜初下越王城，衰病逢秋也自轻。
九日登临多纵醉，百年感慨独钟情。
断蝉野寺黄花晚，远树江天白雁晴。
却忆浮丘炎海上，懒题诗句寄同声。
夜行船·别情
谢绛（宋代）

昨夜佳期初共。鬓云低、翠翘金凤。尊前和笑不成歌，意偷转、眼波微送。
草草不容成楚梦。渐寒深、翠帘霜重。相看送到断肠时，月西斜、画楼钟动。
喜晴
赵蕃（宋代）

雨脚昏昏扫不空，柴门未觉有春风。
晚晴骤喜窗明处，犹倚蒲团附火红。
筑普济堂成述怀七首 其七
过鸣冈（清代）

子云为仁方，能事近取譬。由近推至远，于人庶有济。

杜陵怀广厦，筑基方寸地。下有将伯呼，上有皇风被。

四者咸来归，讵非宣圣意。吁嗟兮斯堂，临汝者上帝。
悲哉行
谢灵运（南北朝）

萋萋春草生，王孙游有情。
差池燕始飞，夭袅柳始荣。
灼灼桃悦色，飞飞燕弄声。
檐上云结阴，涧下风吹清。
幽树虽改观，终始在初生。
松茑欢蔓延，樛葛欣蔂萦。
眇然游宦子，晤言时未并。
鼻感改朔气，眼伤变节荣。
侘傺岂徒然，澶漫绝音形。
风来不可托，鸟去岂为听。
苗户部挽词 其二
徐积（宋代）

已矣公归矣，哀哉将奈何。黄宫无处乐，玄冕有谁歌。

南越生祠久，东川画像多。孤穷亲党在，共立碣嵯峨。
逢邻女
周濆（唐代）

日高邻女笑相逢，慢束罗裙半露胸。

莫向秋池照绿水，参差羞杀白芙蓉。
牡丹多不开花
方岳（宋代）

不作花头多作丛，十分能有几分红。
春工自不容人力，抱瓮穷年笑此翁。
挽韩漕直阁
赵善括（宋代）

忠宪勋名冠本朝，传芳五叶尽金貂。
芝兰生子竞秀发，松柏如金合后凋。
淮县剧繁迎刃解，蜀边奸慝望风销。
才高见忌何须病，金道于今久寂寥。
天台杂诗四首 其三
郑善夫（明代）

华顶数峰飞刺天，长风白日洒云烟。鹿裘行探金明草，笑拍洪崖星汉边。
寄赠陈汀州觐还治所
王慎中（明代）

闻君新领玺书还，车上双幡似渥丹。共理亲题天语宠，借年重慰岭民欢。

岚霏入郭衙常冷，木索栖庭政自宽。最是光辉人所羡，为邦元季两称难。
挽潘孺人
黄榦（宋代）

闻说初年失偶时，回乍囊箧鬓成丝。
谁知旧室如新室，解抚前儿似后儿。
南涧蘋生方得助，河阳花落不胜悲。
高楼百尺今休上，望著佳城空泪垂。
读大唐西域记十三首 其三
释函是（明代）

将夕云霞变，玄景忽已灭。中宵霁光风，薄曙春寒冽。

境迁情屡易，识纷智乃汨。文句竞华质，高明神理滑。

见闻遗所知，焉得心路绝。展转名义兴，玄解肆分别。

谁作声明论，今日何曾劣。童稚匪他人，秖昧当年说。

五百阿罗汉，豁然成超越。迦匿弥罗时，髣髴枯树穴。

莫倚渊镜微，皓首不能决。
华下逢杨侍御
马戴（唐代）

巨灵掌上月，玉女盆中泉。柱史息车看，孤云心浩然。
恭和皇祖圣祖仁皇帝御制避暑山庄三十六景诗 其二 芝径云堤
弘历（清代）

六飞回辔指金阙，离宫故馆兹停歇。萧斋乍启旧窗棂，兰若重寻古碑碣。

银钩铁画睹璇题，赵肥董弱无筋骨。寂寥帷幔挂珊瑚，欹斜几席巢蛇蠍。

因思廿载倏流阴，电光石火无踰疾。苔封石䁀杳无烟，惟有金飔荡寒樾。

旋步云堤忆夙游，倚吟转觉逸兴发。丹黄四面展画屏，一幅关仝色乍设。

寒林穷处忽成峰，彷佛如登泰麓东。山葩野卉难争𧰚，五株疑是秦时松。

郊原秋景尤堪望，比栉崇墉万户同。祈年讵异当年志，长愿田畴歌屡丰。

大德曰生恩惠洽，道之犹足泫群工。金汤礼义足防堤，悬橦度索声教齐。

利我后人犹赖泽，敷天雨露苏黔黎。久安蒙业讵宜恃，千秋金鉴垂图史。

绍武常怀乾愓衷，敢云王化宁遐迩。日暮归来独倚楼，抚今追昔增凄愁。

欢娱但觉春风暖，宵旰谁知午夜忧。裁诗聊当铭座右，愿言治理虚心求。

继绳祖武惧不逮，惟应此志万千秋。
题董邦达仿荆浩匡庐图 其一
弘历（清代）

陶镕灵运山居赋，檃括仲长乐志论。我欲拈题浑不得，晴窗静对合忘言。
观选淑女
沈一贯（明代）

长安女儿巧伺人，手持纨扇窥芳尘。
姊妹相私择佳丽，无过愿得金吾婿。
如何天阙觅好逑，翻成凌乱奔榛丘。
吏符登门如索仇，斧柱破壁怒不休。
父母长跪兄嫂哭，愿奉千金从吏赎。
纷纷宝马与香车，道旁洒泪成长渠。
人间天上隔星汉，天上岂是神仙居。
吁嗟！天上岂是神仙居。
题边鲁生花木翎毛四首 其四
许及之（宋代）

梦断江南信，空怜铁石肠。绿么何处去，二鸟独悲伤。
再和岩起以诗答谢惠团茶之句
韦骧（宋代）

灵芽不减密云团，十袭清香翠若乾。芜句聊纾情内动，明珠更得掌中看。

轻投雅贶公为易，并获殊珍我自难。报德酬言古人重，斐章不再岂遑安。
留别顾君际
谢翱（宋代）

万里行可到，诗人吟到难。愁来时自语，写出许谁看。

月落望如失，山空坐更寒。此时多少意，欲别路漫漫。
大司成颜几圣率同舍招游裴园泛舟绕孤山赏荷花晚泊玉壶得十绝句 其六
杨万里（宋代）

小泛西湖六月船，船中人即水中仙。外铺云锦千弓地，中度琉璃百摺天。
第九十三赵州勘婆颂
释义青（宋代）

灵龟未兆无凶吉，变动临时在卜人。

路头问破谁人委，王老东村努目嗔。
摸鱼儿
许有壬（元代）

买陂塘旋栽杨柳，尘凡皆与停务。半生醉梦人间世，翻覆几回云雨。

归有渚。似真到三山，缥缈红云屿。忘怀笑语。任白鹭惊飞，苍苔不扫，去此便无趣。

斜川路，宇宙茫茫何许。绮园肯附诸吕。悠然一见南山后，便觉世多尘句。

持此醑。论心事中间，异姓还同谱。迂疏好古。因艺菊栽松，滋兰植蕙，荒了种瓜圃。
感遇诗三十八首·其二十二
陈子昂（唐代）

微霜知岁晏，斧柯始青青。
况乃金天夕，浩露沾群英。
登山望宇宙，白日已西暝。
云海方荡潏，孤鳞安得宁。
除夜次大光韵大光是夕婚
陈与义（宋代）

一杯节酒莫留残，坐看新年上鬓端。
只恐梅花明日老，夜瓶相对不知寒。
病后有感作
虞俦（宋代）

今旦病思清，把书坐晴檐。
體舒百息匀，心远万虑恬。
收视等庖郢，妙观到羲炎。
顿忘饥寒苦，但觉中边甜。
习气尚稍稍，自喜良沾沾。
故家东堂书，高架纷悬籤。
我时且儿子，气欲俱并兼。
浇着胸次问，政尔意不廉。
此意竟蹉跎，衰迟侵戟髯。
迩来又留滞，郁郁三年淹。
是秋节物高，露白原草沾。
斜河转空阔，夜气方森严。
此日足可惜，黄尘满征襜。
明年会当归，赤米荐白盐。
繙经慰老眼，甘作书蠹潜。
共嘲玄尚白，指笑突不黔。
亦知屠沽儿，羔豚方属餍。
山居次卢玉堂见寄
释居简（宋代）

旋十村墟旧缚茅，夜深云呗薄江郊。更无可借文书处，只好相寻野逸交。

落叶自随流水去，闲门尽倒破囊抄。故人递迭青云去，谁与山人赋解嘲。
送心壁上人还开先寺次青门韵 其二
宋至（清代）

两度匡庐过，开先未一游。飞流喧客梦，清磬隐僧楼。

树密时时雨，山深日日秋。送师今夜里，遥忆玉潭幽。
彭少参眉白同檗庵道者入山
释函是（明代）

万里王程暂驻鞍，峡峤深处足盘桓。题名华藏非容易，解组黄虞却较难。

自是鹅王能择乳，还他雁塔且弹冠。同行况有无为子，塞雪燕云莫畏寒。
九日小疾不出
陆游（宋代）

病厌追游懒举觞，今年闭户作重阳。香烟袅袅闲萦几，书卷纷纷静满床。

斜日更增秋惨淡，黄花应怪客凄凉。长安光景还如昨，谁醉城南杜曲旁。
昭武太守王子文日举李贾严羽共观前辈一两家
戴复古（宋代）

古今胸次浩江河，才比诸公十倍过。
时把文章供戏谑，不知此体误人多。
春园即事
王维（唐代）

宿雨乘轻屐，春寒著弊袍。
开畦分白水，间柳发红桃。
草际成棋局，林端举桔槔。
还持鹿皮几，日暮隐蓬蒿。
闻雁杂咏 其八 城楼闻雁
成鹫（清代）

落叶古城秋，遥声起百忧。惊禽来绝塞，寒月下南楼。

高不及星汉，卑惟恋荻洲。玉关人未入，应悔觅封侯。
郁孤台九日
姚勉（宋代）

天风吹上郁孤台，太守登高领客来。
地近九霄星斗大，秋涵八景水云开。
吟成一径黄花笑，召节欢传紫诏催。
琴鹤自随千古事，兴来且与尽余杯。
四皓奕棋图
章志宗（明代）

何事山中閒奕棋，颜如丹渥鬓如丝。不将白眼看浮世，且向山中歌紫芝。

歌紫芝，心荡荡，嬴秦残忍知不知。若无张子房，安肯出彤墀。

羽翼太子难动移，虽有缯缴将安施。扶弱安刘今几时，画中见之恍在斯。

问之不答亦不顾，妙算还他一着奇。
刘生
曹勋（宋代）

刘生世关辅，游侠周五陵。
天下俊倜傥，持夸矜刘生。
落魄游其间，豪族相依承。
斗鸡横大道，走马入重城。
醉卧金张馆，高谈卫霍营。
报仇先剧孟，排难鄙侯嬴。
逸气凌秋鹗，清才莹玉绳。
灯前看宝剑，雪里按苍鹰。
校猎黄山苑，追兵青海滨。
华夷知姓字，燕赵冠婚姻。
耻作诸侯客，宁为奔走臣。
匈奴方入觐，雄略未能申。
且醉胡姬酒，将军讵敢嗔。
闺情绝句（五首）
沙宛在（明代）

朝来报道牡丹开，拚取红纱护锦堆。
痴蝶贪香寻不得，绕儿衣袂百千回。
步月
彭绩（清代）

碎碎北飞雪欲尽，完完东上月无群。独来清野遥然步，万景千声一见闻。
香闺十咏 其十 凤头钗
张玉娘（宋代）

金蹙钗头双凤凰，晓来巧拂鬓云光。自怜不带萧郎思，独对菱花学淡妆。
薛侍御处乞靴
李群玉（唐代）

越客南来夸桂麖，良工用意巧缝成。看时共说茱萸皱，

著处嫌无鸲鹆鸣。百里奚身悲甚似，五羊皮价敢全轻。

日于文苑陪高步，赢得芳尘接武名。
宫词
杨皇后（宋代）

泛索坤宁日一羊，自从正位控辞章。
好生躬俭超千古，风化宫嫔只淡妆。
扇子诗
李石（宋代）

白白红红不直钱，吹风吹雨逼残年。
种桃自是非君子，指李渠能著老仙。
新河
张侃（宋代）

侵晨发金台，停午泊新河。风定雨新霁，一段平青罗。

远烟搴新景，宿鹭行细莎。临流洗尘心，此地今几过。

官事记蒲鞭，少驻听渔歌。大哉浚汲功，万古保不磨。
次秀野杂诗韵 假山焚香作烟云掬水为瀑布二首 其一
朱熹（宋代）

平地俄惊紫翠堆，便应题作小飞来。炉熏细度岩姿出，线溜遥分壁色开。

独往但凭南郭几，远游休剪北山莱。人言造化无私力，珍重仙翁挽得回。
长门怨二首
王贞白（唐代）

寂寞故宫春，残灯晓尚存。
从来非妾过，偶尔失君恩。
花落伤容非，莺啼惊梦魂。
翠华如可待，应免老长门。

叶落长门静，苔生永巷幽。
相思对明月，独坐向空楼。
銮驾迷终转，蛾眉老自愁。
昭阳歌舞伴，此夕未知秋。
沈淑人挽诗
洪适（宋代）

尊章欢二姓，八座对厖眉。井井传家法，绳绳赖母仪。

川灵双剑跃，壤吉万家移。多少龙湾树，云藏不尽悲。
李使君挽词三首 其三
周紫芝（宋代）

使君投老益精明，三换鱼符寄一城。汉相未曾除郡守，蜀祠空复拜诸生。

他年宿草人谁吊，当日清泉我作铭。万里巴江消息断，不堪斜日上寒旌。
崇禧给事同年马兄挽辞二首
王安石（宋代）

庆历公偕起，元丰我独伤。
两楹终昔梦，五鼎继前丧。
薰歇曾攀桂，甘留所憩棠。
素风知不坠，能世有诸郎。
荣寿堂为江西吴润布政作
杨荣（明代）

荣名固难致，得寿尤不常。自非积善家，二美畴能当。

延陵遗忠厚，世泽深且长。君乃仕明时，守郡称循良。

双亲享禄养，七帙犹康强。颜酡绚晴旭，鬓白垂秋霜。

纶诰自天降，宠命垂清光。椿萱蔼秀色，喜气充华堂。

乌帽映珠翟，楚楚华身章。子职既无愧，君恩自难忘。

矧今仕方岳，严慈寿且康。具庆谅非偶，无乃世德臧。

怀哉古人言，作善天降祥。
七夕
陈普（宋代）

欲理银河一叶舟，不知满架架蒙鸠。
汉阴抱瓮苍颜叟，孤负今朝乞巧楼。
减字木兰花 其八 自述
刘辰翁（宋代）

不能管得。欲雨能教天地黑。待得开晴。不用吾言也自行。

一杯亦醉。万事无能吾欲睡。旧亦能诗。说旧时诗问是谁。
景城杂诗六首 其二
许景衡（宋代）

故国岂不好，卑官良为贫。驱驰万里去，憔悴九河滨。

乱水才通野，幽花已绣春。天公浑不惜，乞与作诗人。
次韵刘贡父西掖种竹
苏辙（宋代）

竹迷谁定知迷否，趁取滂沱好雨初。
栽向凤池吹律处，劚従芸阁杀青余。
迎风一啸朝回早，弄月相差直宿疏。
应怪籍咸林下客，相看不饮作除书。
〈仲冯方作左史，必与贡父并直于此。
〉
沥湖
区大枢（明代）

木兰泛泛水云遮，碧浪重湖入望赊。近渚轻鸥随棹转，长堤芳望压桥斜。

风前菱叶摇空镜，渡口桃花落晚霞。便欲□源穷河汉，恐令牛斗犯仙槎。
舟次示朱友龙
董嗣杲（宋代）

雪花侵鬓转栖栖，身寄篷窗醉似泥。
荻港水寒鸥聚远，芜湖山近雁飞低。
客舟泊夜秋无奈，社鼓催春梦欲迷。
津岸喜登无可语，不堪明日各东西。
和李峤杂咏诗百二十首韵 其十七 海
弘历（清代）

世界依香水，朝宗映太微。乾坤万古润，日月两丸飞。

水伯形疑幻，鲛人珠有辉。鸿澜观至再，记自大东归。
游服者二绝
苏籀（宋代）

畸情灰灺妙龄怀，佳月澄虚适与偕。
隐几嘘天嗒然趣，参同九锁启仙阶。
龙眠山
马孝思（清代）

龙眠宜是逃名地，忆昔公麟隐此闲。尽有壶觞追北海，不贪仕宦惜南山。

桃梅逐路争开落，麋鹿亲人共往还。春色定知游客遍，风尘怜我滞江关。
书叹七首 其二
戴表元（宋代）

舒子高品藻，王生怪衣冠。处世那得尔，譊譊真自残。

刘子最多爱，逢人倾肺肝。劝我学其道，缩身可泥蟠。

胡为亦不免，念此坐长叹。
故都
韩偓（唐代）

故都遥想草萋萋，上帝深疑亦自迷。
塞雁已侵池籞宿，宫鸦犹恋女墙啼。
天涯烈士空垂涕，地下强魂必噬脐。
掩鼻计成终不觉，冯驩无路学鸣鸡。
送石廷坚进士出宰上杭
张弼（明代）

三礼声华闻九州，上杭作宰迈时流。铁炉富足民无恙，铜鼓山名岁有秋。

不愧王乔曾赐履，懒看卓茂早封侯。两京襟佩纷如雨，回首春风忆旧游。
章献明肃皇太后恭谢太庙
佚名（隋代）

赫赫皇祖，万邦之君。
功崇偃革，德盛兴文。
圣谟宏过，至教氤氲。
子孙百世，祗荐苾芬。
念东先生东池见招有作
唐梦赉（清代）

疏傅归来酒政宽，黄金日日买清欢。平泉不作儿孙计，世界原如缺陷看。

固有镜湖归贺监，曾闻微雨过苏端。敢云二老同时晚，来往风流后正难。
东归
沈辽（宋代）

断知无乐亦无忧，薄有田园沧海头。得意已同毛义去，欣然载酒上东舟。
谏议以罢郡将归以六韵赐示，因伫酬献
皮日休（唐代）

欲下持衡诏，先容解印归。露浓春后泽，霜薄霁来威。

旧化堪治春，馀恩可疗饥。隔花攀去棹，穿柳挽行衣。

佐理能无取，酬知力甚微。空将千感泪，异日拜黄扉。
翟簿示似中秋高作命意着语殆与商素争清读至
史弥宁（宋代）

露气粟我肤，弃捐掌中月。
高眠没云鸿，澄辉眇穷发。
次游教授韵呈草堂老师
释慧空（宋代）

霜发垂垂老不休，铁船无底更随流。
儿孙莫讶得鱼少，盖谓翁翁是直钩。
峡路山行即事十首
袁说友（宋代）

短篱深閟两三家，门外低畦长豆麻。
急击芒鞋看行客，野花犹带一枝斜。
登岱 其三
徐咸清（清代）

我往谢时辈，岱宗来攀跻。身披紫绮裘，足蹑青云梯。

举日周宇内，祇觉群山低。元气一分散，万象忽已迷。

长风袭衣裾，九夏寒凄凄。惊雷足下起，细若婴儿蹄。

不觉骤雨过，倒景衔峰西。缥缈紫金梁，屈挂垂天霓。

熟视不敢蹈，恐践仙人栖。出有而人无，谁能测端倪。
醉蓬莱
赵长卿（宋代）

题于壁

正金风无露。玉宇生凉，楚郊无暑。催起行人，恰槐黄时序。万里晴霄，几人争睹，快鹏抟一举。明月圆时，素秋中夜，凌云新赋。

那更渊源，词锋轻锐，笔阵纵横，学通今古。誉望飞腾，是麟宗文虎。魁荐归来，华堂香里，与管弦为主。待看明年，彤墀射策，鳌头独步。
登奉圣寺千佛阁四首
杨万里（宋代）

长诵悬崖置屋牢，此诗此阁晚相遭。
阁中未觉高低在，下到山门始是高。
感兴七言三首
周文璞（宋代）

在家莫羡出家僧，扰扰营营竟未曾。
相国舟中龙夺剑，山人琴畔鬼吹灯。
从来不肯寻真诀，更自无心学大乘。
汉室诸公鸣玉佩，也须还我一枝藤。
山居二首 其二
饶节（宋代）

门拥深深草，溪明衮衮沙。冷烟浮菜甲，小雨荐茅牙。

老兴元无系，春工竟自华。邻翁却相可，步屧过渠家。
点绛唇·可惜娇儿
王哲（金朝）

可惜娇儿，惺惺伶俐聪明作。灵台廓。圆明光烁。我许蓬莱约。断却麻绳，正好修丹药。如今却。买条铜索。缚住踏云脚。
听吴子谈吴中事
边贡（明代）

吴子近南游，龙江复虎丘。三分形胜地，六代帝王州。

望月晴临峤，听潮夜泛舟。宝珠商女得，灵剑海人求。

去日蘼芜绿，归来菡萏秋。逢宵话奇赏，吾兴亦云浮。
徐道士水墨屏四首
白玉蟾（宋代）

霜月沉青嶂，汀鸥卧白沙。
晓风删竹叶，秋雾补山丫。
东风第一枝 忆家中二梅
何振岱（清代）

绿鬓斜欹，红心暗沁，娉娉忆傍檐甃。寻悰翠毂芳尘，炫目玉虬晴昼。

虚廊笼袖。看啅雀、因风飞骤。正向晚、月丽风柔，一掬春愁微逗。

归梦好，南枝袅遍，离绪积、北溟寒又。年芳腊底江鱼，客趣雪中蓟酒。

销魂依旧。算此际、新开时候。甚绿窗、消息来迟，可念咏花人瘦。
离骚(节选)
屈原（先秦）

长太息以掩涕兮，哀民生之多艰。
余虽好修姱以鞿羁兮，謇朝谇而夕替。
既替余以蕙纕兮，又申之以揽茝。
亦余心之所善兮，虽九死其犹未悔。
怨灵修之浩荡兮，终不察夫民心。
众女嫉余之蛾眉兮，谣诼谓余以善淫。
固时俗之工巧兮，偭规矩而改错。
背绳墨以追曲兮，竞周容以为度。
忳郁邑余侘傺兮，吾独穷困乎此时也。
宁溘死以流亡兮，余不忍为此态也。
鸷鸟之不群兮，自前世而固然。
何方圜之能周兮，夫孰异道而相安？
屈心而抑志兮，忍尤而攘诟。
伏清白以死直兮，固前圣之所厚。

悔相道之不察兮，延伫乎吾将反。
回朕车以复路兮，及行迷之未远。
步余马于兰皋兮，驰椒丘且焉止息。
进不入以离尤兮，退将复修吾初服。
制芰荷以为衣兮，集芙蓉以为裳。
不吾知其亦已兮，苟余情其信芳。
高余冠之岌岌兮，长余佩之陆离。
芳与泽其杂糅兮，唯昭质其犹未亏。
忽反顾以游目兮，将往观乎四荒。
佩缤纷其繁饰兮，芳菲菲其弥章。
民生各有所乐兮，余独好修以为常。
虽体解吾犹未变兮，岂余心之可惩！
冬至春不雨元夕后一日雨作邦人甚喜
郑刚中（宋代）

晴科酿春温，气候如浊酒。
我虽六尘清，亦若醉一斗。
朝来天风云，高叶聚良久。
向晚等甘露，数点断还有。
迤逦万瓦鸣，飘潇近窗牖。
郁陶散襟怀，秀润入花柳。
出门闻笑语，蹈舞皆白叟。
指予西江水，不可到南亩。
十日田无秧，奈此家数口。
乃知天地心，慈爱均父母。
吾侪拙於言，额上但加手。
人穷诗或工，肯为作诗否。
晚过盘石寺礼郑和尚
岑参（唐代）

暂诣高僧话，来寻野寺孤。
岸花藏水碓，溪竹映风炉。
顶上巢新鹊，衣中得旧珠。
谈禅未得去，辍棹且踟蹰。
嬉春体（五首。钱塘湖上作。一云“赋俏唐体
杨维桢（元代）

杨子休官日日闲，桐江新棹酒船还。
叮咛旧客兼新客，漫浪南山与北山。
好怀急就一斗饮，佳人能作五弦弹。
君看此地经游辇，仿佛春风梦未残。
送陈静岩师入都
俞体莹（清代）

空山无计挽君留，高挂云帆蓟北游。明日春寒江上路，满天风雨一扁舟。
朝中措（应令锦林檎）
姜特立（宋代）

芳林曲径锦玲珑。腻白借微红。元是海棠标格，司花点化东风。

元相浑似，玉真未醉，春思先慵。留取浅颦低笑，夜深翠幄轻笼。
新橘
梅挚（宋代）

千头霜熟摘来新，包贡虔修望紫宸。
他日功成许高退，社中还结素封人。
再次曾英发
王庭圭（宋代）

人物风流东晋时，吾家王椽本非痴。见君自少能多学，厥闻如今已四驰。

但有香粳炊白玉，不须高马鞚青丝。西邻密度墙头酒，日望扁舟慰所思。
丙戌九日重过吴兴
区越（明代）

苕水西来引秀江，秋风秋晚挟轻航。残烟断霭横村落，酒舍旗亭接野塘。

山色歌姬残翠黛，稻香田父砍云黄。吴中好景谁收拾，自笑重来鬓已苍。
秋窗遣兴 其十
吕本中（宋代）

我生事柔翰，中怀异好尚。潇洒逼嵇阮，功成薄瑜亮。

白衣本山人，置身岂疏放。途逢醉尉呵，未且对侯相。

亭亭千仞松，当破万里浪。
李侍郎修路
陈袖（宋代）

路余百里两山间，水驿山程总不安。
谁把千金平滑蹬，免教一叶委惊滩。
行人感叹何时已，贤守功名百世看。
次第吾闽都似掌，却嗤蜀道号泥盘。
郊庙歌辞。禅社首乐章。雍和
佚名（唐代）

夙夜宥密，不敢宁宴。五齐既陈，八音在县。

粢盛以洁，房俎斯荐。惟德惟馨，尚兹克遍。
少仪
司空图（唐代）

昨日登班缀柏台，更惭起草属微才。

锦窠不是寻常锦，兼向丘迟夺得来。
过武夷
陈淳（宋代）

武夷山下几回过，未暇於中赏一遭。
狮鹤诸仙知我意，故将青霭淡遮罗。
初夏幽居杂赋
陆游（宋代）

过尽一春雨，园林气少和。
偶然扶楖栗，复尔坐盘陀。
小草数行字，残花一曲歌。
公卿非傲汝，无奈爱闲何！
闻李泰发参政得旨自便将归以诗迓之
曾几（宋代）

苦遭前政堕危机，二十馀年咏式微。
天上谪仙皆欲杀，海滨大老竟来归。
故园松菊犹存否，旧日人民果是非。
最小郎君今弱冠，别时闻道不胜衣。
终雌操
王令（宋代）

林鸠之雌兮，不有巢而子兮，
而有巢以止兮。吁嗟乎己兮，
终雌之乐兮，吁嗟乎鹊兮。
官成武主簿作五首 其二
王禹称（宋代）

释褐来成武，徒劳自感伤。位卑松在涧，俸薄叶经霜。

径拥寒莎绿，门横古木苍。冠缨尘已满，未敢濯沧浪。
归自郡中道上口占
吴芾（宋代）

禾黍离离压道旁，蹇驴归去晚风凉。
扬鞭西指吾庐近，想见新醅已可尝。
偈颂七十六首
释师观（宋代）

赵州无佛性，丰干太饶舌。
南泉一枝草，云门乾屎橛。
缘识
宋太宗（宋代）

日月何忙忙，相逢有出没。
催将壮志心，少年如顷克。
人生苦海壮，否泰知通塞。
四季倏忽来，寒暑变为贼。
偷人面上花，夺人头上黑。
长安感怀
李频（唐代）

一第知何日，全家待此身。空将灞陵酒，酌送向东人。
题刘中云海蓬莱轩
程本立（明代）

谁信刘郎是谪仙，行轩不减洞中天。蛟龙嘘气成楼阁，岛屿余中见市廛。

鹤到诗坛通远信，人凭棋局惜流年。卜居自爱三山好，赢得烟中满目前。
偈二十二首
释洵（宋代）

朔风扫地卷黄叶，门外千峰凛寒色。
夜半乌龟带雪飞，石女溪头皱两眉。
自君之出矣
沈天孙（明代）

自君之出矣，孤月鉴虚牖。
思君如飞花，随风不回首。
诸方警报丛至用成孤愤投寄翁朱二公
王世贞（明代）

淮海惊鳞踊，江介衡波流。会稽栖组练，槜李集星斿。

鹊兴晋阳甲，猬起牂牁雠。闽岭无完土，燕秦鲜宿糇。

谁谓八纮广，束我如一抔。戢戢趍亨士，寥寥倾否猷。

结发辞家食，举宗被恩休。陈列郎署间，剖符东海陬。

揣分虽不任，匪职难为谋。慨矣扶风啸，越石不梦周。

率尔千乘答，仲尼或哂由。况乃我严君，受寄在戎辀。

曾是北顾纾，缅怀中制忧。久戍赋清人，零雨东山遒。

回光冀日月，返驾贲林丘。请用微薄躬，上为君父酬。

七尺终归尽，寸心谁与投。进虞处堂燕，退愧营巢鸠。

投分报公父，裁书谢阿游。方驾骋天衢，执鞭如可求。

毋使局足鸣，重贻伯乐羞。
赴桂阳道中喜晴书事
陈傅良（宋代）

十日九雨垂垂雪，马僵仆病泥乘橇。
披衣闯户得星月，喜有耻向妻儿说。
耳根久与朝鸡别，熟睡八年谋未拙。
乞米作糜蒙被啜，客来午漏家僮出。
如今儿噭妻愁绝，我纵喜晴心已折。
可以艺麻多笋蕨，苟有一丘吾计决。
奈何诸公厮役皆豪杰，尚爱舂陵老元结。
答杜如箎
冯时行（宋代）

迂疏百试百无长，身世从教堕渺茫。
老得云山真不恶，拙凭草树更深藏。
三杯且共逢迎酒，一瓣谁薰知见香。
便肯经年系舟楫，如君惠好实难忘。
岑溪悲叔白七首 其二 洒然亭
李宪噩（清代）

洒然亭子古榕闲，日见云生大瓮山。不忿雄文成绝笔，却教粉壁泪痕斑。
石州慢·题谭篆青聊园填词图，用遗山体
夏孙桐（清代）

击筑歌声，投辖酒徒，燕市新侣。九衢十丈黄尘，阅尽年年笳鼓。

月泉閒社，还将倦墨愁缣，喁于聊尔相劳苦。珍重岁寒心，且为君轩舞。

欣睹。东堂贯月，清光退谷，江村堪伍。读画移尊，递约良宵鸡黍。

旧京坛坫，我如通德残妆，凄然拥髻灯前语。斯事赖扶轮，看阳春争谱。
予归江左泽往四明
汪睿（明代）

倚闾怜母老，长路望儿归。六载眼中泪，三春身上衣。

霜清听雁远，天阔见云飞。海峤连闽越，乌啼月尚微。
癸卯制参黎用之为八仙领客和韵
李曾伯（宋代）

扑面惊埃扫不开，都忘柳色暗章台。
偏饶玳席嘉宾乐，特遣瑶池仙子来。
自分铁心徒自苦，相逢玉兔莫相陪。
樽前休讶清香少，待约琼花共一杯。
赠边将
章碣（唐代）

千千铁骑拥尘红，去去平吞万里空。宛转龙蟠金剑雪，

连钱豹躩绣旗风。行收部落归天阙，旋进封疆入帝聪。

只有河源与辽海，如今全属指麾中。
逢乡人
孙友篪（明代）

尔从山中来，今喜江上遇。
我家老梅花，开到第几树？
夏日山居 其二
释道潜（宋代）

苦笋争抽豸角，枇杷竞吐骊珠。午饭松间睡足，茶瓯满泛云腴。
次常之暑中即事韵五首 其三
许及之（宋代）

近凿方池漾碧虚，手栽初产玉芙蕖。丁宁未得轻开却，少待嘉宾约望舒。
寄梅仙观杨智远道士
苏辙（宋代）

道师近在真人峰，欲往见之路无従。
去年许我入城市，尘埃暗天待不至。
莫往莫来劳我心，道书寄我千黄金。
茧衣肉食思虑短，文字满前看不见。
口传指授要有时，脱去罗网当见之。
梅翁汉朝南昌尉，手摩龙鳞言世事。
一朝拂衣去不还，身骑白驎翳红鸾。
我今虽复堕尘土，道师何不与我语。
他年策足投名山，相逢拍手一破颜。
登师姑岩怀古十韵
蒲寿宬（宋代）

郭中爱青山，推窗纳青碧。
不见山中人，白云自堆积。
登睇廓悠悠，此眼亦已窄。
但见寰中尘，不见尘中客。
相去讵几许，恍若万里隔。
日暮攀崔嵬，泫然感畴昔。
蜀道无人行，嵩山绝蹄迹。
岂无九回肠，安得双飞翮。
倾我百壶酒，抚此千丈石。
不知蜡屐翁，著得几量屐。
送范悦古赴江西宪掾
宋褧（元代）

丹桂凋零翠柏高，吴船还又泛江涛。鸷禽整翮仍堪击，鸥鸟忘江自不劳。

晓陌行人折杨柳，春城别馆酌蒲桃。婵娟后夜东湖月，莫向明时叹马曹。
和佛印
彭汝砺（宋代）

黄昏云散山山雨，优钵花开处处春。宝塔寻常凌宇宙，灵坛咫尺觐星辰。
小重山 晓起
叶小鸾（明代）

春梦朦胧睡起浓。绿鬟浮腻滑、落香红。妆台人倦思难穷。

斜簪落，低照镜鸾中。

徐步出房栊。闲将罗袖倚、立东风。日高烟静碧绡空。

春如画，一片杏花丛。
上巳席上有赠
郭祥正（宋代）

眸子剪秋水，丹青画不真。谁知上巳日，忽见浣纱人。

姑射长留月，桃源别有春。地衣新样锦，罗袜不生尘。
次
翁彦深（宋代）

闻道三茅五洞门，翛然来往御风仙。云深骐骥那容步，松古龟风莫问年。

邂逅江头披雾语，寻思岩畔枕流眠。自怜天柱曾孙老，句曲清游合有缘。
諴夏
牛弘等奉诏作（隋代）

四海之内，一和之壤。地曰神州，物赖生长。咸池既降，泰折斯飨。

牲牷尚黑，圭玉实两。九寓载宁，神功克广。
乡里为茨充号
佚名（魏晋）

一马两车。茨子河。
晚秋酬姚合见寄
无可（唐代）

新命起高眠，江湖空浩然。木衰犹有菊，燕去即无蝉。

分察千官内，孤怀远岳边。萧条人外寺，暌阻又经年。
黎女歌
汤显祖（明代）

黎女豪家笄有岁，如期置酒属亲至。
自持针笔向肌理，刺涅分明极微细。
点侧虫蛾摺花卉，淡粟青纹绕余地。
便坐纺织黎锦单，拆杂吴人彩丝致。
珠崖嫁娶须八月，黎人春作踏歌戏。
女儿竞戴小花笠，簪两银篦加雉翠。
半锦短衫花襈裙，白足女奴绛包髻。
少年男子竹弓弦，花幔缠头束腰际。
藤帽斜珠双耳环，缬锦垂裙赤文臂。
文臂郎君绣面女，并上秋千两摇曳。
分头携手簇遨游，殷山沓地蛮声气。
歌中答意自心知，但许昏家箭为誓。
椎牛击鼓会金钗，为欢那复知年岁。
偈四首
释慧晖（宋代）

朔风凛凛扫寒林，叶落归根露赤心。
万派朝宗船到岩，六客虚赤芥投针。
本成现，莫他寻，
性地闲闲耀古今。户外冻消春色动，
四山浑作木龙吟。
怀上人出丐求颂
释正觉（宋代）

胡床拥毳怯春寒，怀丐人行野雪乾。
风信入华披锦段，月魂堕水濯金盘。
净名取饭亡我力，慈氏开门只一弹。
妙得其中佛受用，头头成见不相瞒。
红树
文同（宋代）

万叶惊风尽卷收，独余红树拟禁秋。
已疑断烧生前岭，更共残霞入远楼。
枫岸最深霜未落，柿园浑变雨初休。
劝君莫上青山道，妆点行人分外愁。
湘夫人祠
汪元量（宋代）

舟维古流小从容，二女含嚬媚晚风。
野庙半间蒙薜荔，湘江两岸泣芙蓉。
玉台有镜蝌铭古，锦瑟无弦雁柱空。
行近祠南默惆怅，倚筇江上数青峰。
代赵漕使时秩酢帅燕会乐语
王子俊（宋代）

星轺夜落锦江边，万里来依刺史天。
才了铨衡三考绩，便勤督府一金筵。
绿尊敬酢青田酒，翠袖争扶紫橐仙。
饮罢嘉定归底处，三槐阴里望貂蝉。
和唐愚士会稽怀古诗三首 其三 沃州山次韵
戴冠（明代）

我从天姥游，层云荡胸臆。遥见海上山，天际青历历。

俯视崖下松，一一骈拇直。飞鸢凌长风，欲度忧折翼。

洞黑不敢前，恐有蛟龙匿。霞明石室丹，泉挂水帘白。

兹游足奇观，此见太古色。初疑补天余，炼成五色质。

又疑天柱折，遗此数千尺。倚空何崔嵬，卓地亦奇特。

昔贤隐兹山，至今人爱惜。辽辽千载下，隐者何寂寂。

山川固依然，世变良可恻。
新亭送宣别驾
徐贲（元代）

清尊别酒此相同，歌断新亭柳下风。惆怅归愁与离思，因君并得过江东。
奉简在伯四首
赵蕃（宋代）

书中旧学来禽帖，今日蛮州得饫尝。
要与先生共咀嚼，更将煮蜜助甘香。
闻子美次道师厚登天清寺塔
梅尧臣（宋代）

二三君少壮，走上浮图巅。
何为苦思我，平步犹不前。
苟得从而登，两股应已挛。
复想下时险，喘汗头目旋。
不如且安坐，休用窥云烟。
西湖旧梦
汪元量（宋代）

南高峰对北高峰，十里荷花九里松。
烟雨楼台僧占了，西湖风月属吾侬。
简邢公昭丈
赵蕃（宋代）

梅园想见绿增深，竹迳遥知筍出林。
坐底未能成一出，只缘多病与多阴。
奉和御制登鸳鸯楼即目应制
孙逖（唐代）

玉辇下离宫，琼楼上半空。方巡五年狩，更辟四门聪。

井邑观秦野，山河念禹功。停銮留睿作，轩槛起南风。
过龙居寺偶题寺有新取华严方结阁贮之
王洋（宋代）

取意竹依窗密促，自开花照眼鲜明。
老僧踏遍诸方路，花竹相看世外情。
次韵吴僧魁一山十绝
方回（元代）

潘江陆海一笑唾，暂借禅衣隐此身。
坡谷两翁合为一，座间始可着斯人。
庆长叔招饮一桮，未釂，雪声璀然。即席走笔
杨万里（宋代）

晚饮西邻大阮家，天风吹雪入檐牙。
呼僮净扫青苔地，莫遣纤尘涴玉花。
边烽既息穑事告登歌以五十六字用和击壤
武衍（宋代）

见说边头事已宁，捷书复得寿春城。
从来方面多豪杰，均与朝廷击重轻。
枣实虽红休北雇，稻花垂白近西成。
民无饥色添欢色，气象方才似太平。
促织
蒲寿宬（宋代）

炎夏居壁根，凉秋噪篱侧。
安得懒妇名，岂其旷乃职。
不念作茧劳，徒能促人织。
偈倾一百六十九首
释智朋（宋代）

佛身无为，不堕诸数。
土块泥团，灯笼露柱。
凤栖不在梧桐树。
九骚引 其一 感往昔
葛高行文（明代）

岁聿莫而历蹇兮，执霜心以为柄。扬真气之馥馥兮，叩寂寞而见性。

刷淟涊之流俗兮，佩蕙纕以自解。惊箕伯之袭帏兮，撞我思之悠悠。

捧《柏舟》之佳韵兮，魂离披而生愁。持徽音之不二兮，忆两髦之匹俦。

览嫠妇之悲赋兮，涕横迸而沾襟。聆露鸡之三唱兮，夜漫漫而思侵。

竦余志于天崿兮，佩秋兰而采绿芝。心与愿之不偕兮，遭坎廪而噫嘻。

托素怀于白云兮，摭蔓茅于九疑。仰清都之剡剡兮，饮沆瀣而餐露葵。

昔妫汭之厘降兮，钦帝命而名垂。乃洽阳之不作兮，道晻晻而日堕。

纷吾髟髟有此内美兮，秉钩陈之遗志。良夜忽焉而假寐兮，梦女娲之来惎。

列清芬于笔端兮，则秽累而为粹。效前修之矩规兮，樛玄思乎远睟。

嘉涂山之蠲思兮，恶褒阎之嘕咥。阅女史其怦怦兮，九折挝而申肆。

妎嬛媚之为邮兮，抱太素之天懿。缅先子之丰标兮，心摇摇而如醉。

发鬤鬤而局曲兮，树谖而靡寐。精贞函于方寸兮，飞誉冠乎天庭。

处奄奄之尘区兮，敢舍志而违经。思英英而内栖兮，驾腾腾而上征。

命灵灵而不昧兮，顺天禀而修名。尽中馈之典职兮，调阴教而和羹。

思窈窕之汋态兮，饮琼瑶之玉浆。步芳躅其不忘兮，抚角枕而旁徨。
次韵酬王宣甫
许及之（宋代）

老去才衰非曩时，如今何处有新诗。陶溪已过黄初作，漳浦曾同郑老期。

近喜高轩能肯顾，翻催归棹起相思。杖藜固有慇勤约，逸驾愁难十驾随。
题太白五松书堂 其二
林桷（宋代）

千载名山乐有馀，功名常愧十年书。英风凛凛无今古，醉草明光一梦如。
送子先贤归南海
李昴英（宋代）

束书相伴到江西，我尚濡留子遽归。
轮角难生催别斝，刀头欲折为斑衣。
功名有分须如意，学问无穷更造微。
若到家林遇奴辈，先教拂拭钓鱼矶。
官舍岁暮感怀书事五首
张耒（宋代）

北风吹雁去翩翩，流滞周南又一年。
田为岁荒陶令秫，酒无人乞广文钱。
香笼钵水清晨咒，坐暖蒲团后夜禅。
更谢晴明好山色，数峰残雪在檐前。
宽猛吟
邵雍（宋代）

宽则民慢，猛则民残。
宽猛相济，其民自安。
送许太守浣月归养
释函是（明代）

郡斋如水一閒身，拜表辞官为老亲。家有田园堪仰事，船兼琴鹤莫忧贫。

山楼看月思玄度，道路攀车借寇恂。归去庭帏多乐事，板舆佳话又重新。
读史
陆游（宋代）

人间著脚尽危机，睡觉方知梦境非。
莫怪富春江上客，一生不厌钓渔矶。
再赋倚梅观雪以前诗太哀故
方回（元代）

清莫清哉亦壮哉，茅庐何自至琼瑰。
江南胜赏无如雪，天下难琼最是梅。
剪水玉蛾能送瑞，司花青帝想怜才。
老臣诗就天颜喜，叩齿当空酹一杯。
白沟次东之金台韵（又见《储柴墟集》）
黄云（明代）

西山郁高寒，青绕燕代阔。
我行春已深，絮纩尚未脱。
平生四方志，眼底才圭撮。
区区白沟河，编简不能剟。
经涞流渐广，赴海倾莫遏。
欲渡仍徘徊，缅怀开运末。
兹惟辽晋疆，终古抱嗟咄。
天公愤余腥，老雨夜来泼。
堂堂十六州，幅员一朝割。
桑君漫周旋，国旱尔为魃。
中原杀戮尽，胡忍犬美括。
哀哉黄龙府，回首饭无钵。
横流到靖康，戎马屡南跋。
往事勿具陈，忧竞猝难豁。
居人讳言兵，唯记粘与曷。
秋词 其二
孙原湘（清代）

风清露白已凉天，楼上灯红尚未眠。如此夜深罗袖薄，为谁犹立绣窗边。
和寒山子诗
陈芹（明代）

青烟紫雾夕冥冥，似雨飞泉满户庭。
白日山人无一事，水精帘下阅金经。
晴日纵步二首
苏籀（宋代）

穷腊末垂风景和，久游诚是我陵阿。
牧童笛远鸡凫散，猎户弓鸣猯鹿多。
季雅濙濙疑蜜酿，木奴小小似金槎。
起溲十裂吴羹酽，止酒陶诗但独哦。
浊水求珠
王起（唐代）

行潦沈明月，光辉也不浮。识珍能洞鉴，精宝此来求。

几被泥沙杂，常随混浊流。润川终自媚，照乘且何由。

的皪终难掩，晶荧愿见收。蛇行无胫至，饮德已闻酬。
次韵程给事会稽八咏 邃亭
赵抃（宋代）

小松幽石曲池清，欲退山翁构此亭。补外想公非久次，坐看严诏下明庭。
送黄子吉备兵金腾三首 其三
林熙春（明代）

司马谈兵旧，昆明节制新。驱车问疾苦，借箸展经纶。

夜静苍山月，天回洱海春。汉家悬上赏，应不吝麒麟。
题三教三隐三仙三贤画轴
释善珍（宋代）

瞿昙李耳东家丘，不生虞夏生衰周。
世乱杀夺无时休，佛现身衰大慈舟。
老务静治销戈矛，孔以笔诛著春秋。
学佛亦有绝世流，学老曾见飞升不。
晨后三人师孔氏，气节虽同穷达异。
渊明不仕义熙岁，倾家酿秫供一醉。
翰林谪仙与苏二，卒以蛾眉招众忌。
脱靴偶忤高力士，触拨玉环良细事。
谁知绍述丞相嗔，铜驼陌上荒荆榛。
僧伽拥扶度鲸海，虑酋过坟禁樵採，
使我掩卷增感慨。
苏唐询秀才晚学于予告归以四韵勉之
石介（宋代）

怜我山中卧，半年相伴吟。
道傅诸子后，易得数爻深。
爨或经旬绝，书犹尽日寻。
惜哉未终业，亲老忽分襟。
云边遣兴
刘宰（宋代）

穴处堪忘世，松餐足永年。
有时云雨止，独立看青天。
和陈七峰七诗韵
包恢（宋代）

洞然一止水，浪静仍风恬。
心微在精一，动凶由二三。
根深自生色，形神犹饮酣。
一毛犹有伦，声臭无容参。
置酒高殿上
江总（南北朝）

三清传旨酒。
柏梁奉欢宴。
霜云动玉叶。
冻水疎金箭。
羽钥响钟石。
流泉灌金殿。
盛时不再得。
光景驰如电。
和吴伯承
张栻（宋代）

一苇湘可航，风涛逮春深。
裴台咫尺地，勇生复雨淫。
窗前几红咫，俯首如不禁。
悠悠览物化，了了知予心。
卜邻得佳士，问学方骎骎。
端如云间鹤，不受尘埃侵。
应门有长须，杖策许相寻。
匪为食有鱼，杞桋采墙阴。
听我清庙诗，三叹有余音。
洋洋面世下，斯道岂陆沉。
君看有本源，发端自涔涔。
原君勉勿倦，抱膝试长吟。
傥臻名教乐，何必怀山林。
新诗尚来嗣，庶以贻规箴。
过长孙宅与朗上人茶会
钱起（唐代）

偶与息心侣，忘归才子家。玄谈兼藻思，绿茗代榴花。

岸帻看云卷，含毫任景斜。松乔若逢此，不复醉流霞。
句 其十七
谌祜（宋代）

中原一发天涯梦，元祐孤臣海外归。
端阳杂咏 其一
陈堂（明代）

系臂相沿五色丝，浴兰采术亦何为。早知续命家家寿，何必山中茹紫芝。
过郑广文旧居
李商隐（唐代）

宋玉平生恨有余，远循三楚吊三闾。
可怜留著临江宅，异代应教庾信居。
简陈吉甫
徐绍基（清代）

宰相宰天下，邑宰宰一方。司牧尤亲民，慎简惟贤良。

疾苦逾切肤，夙夜耿不忘。剔弊审厥要，无取轻更张。

下车一儆百，所恐锄非稂。煦妪以为仁，水濡趋沦亡。

酌施谐风土，意必衷先王。蔀屋一气孚，童耇时跻堂。

读法匪具交，游手归农桑。傔从屏尝试，冰铁为肝肠。

壶飧易见德，况系万民望。先生蓄经济，教泽敷中阳。

桃李久成蹊，移填蔽芾棠。养民亟于士，井通津润长。

弗以憔悴甚，难与储仓箱。弗以驵侩染，难与追陶唐。

掣肘不获施，利钝由彼苍。为宰咸岂弟，天下乃平康。

阔疏比刍荛，用以发吾狂。长安遽言别，洛下犹相羊。

南鸿渺天末，区区缄报章。
送孙子祥赴新昌主簿
楼钥（宋代）

高士不为簿，子严论独殊。
不遭何不可，而况主簿乎。
夫君岂其裔，南明筮仕初。
要知官无卑，禄可代耕锄。
正须勾小稽，使民能乐输。
矧复兼尉曹，鼠窃随除驱。
两职去民近，亨途此权舆。
君诚吾里秀，贤厚素有余。
埋蛇有阴德，映雪读古书。
起家决儒科，乡评足名誉。
妻以兄之子，相与久相娱。
小别不足惜，未免掺子祛。
邑境连台剡，好山环四隅。
二子丞邻封，川陆通舟车。
乘兴或一往，径欲造庭除。
公余想续文，尤当惜居诸。
会看兴公赋，掷地金声如。
吕梁歌二首 其二
尹台（明代）

万里河流九曲奔，飞湍千尺下龙门。等閒人心不似此，白日雷涛暗处翻。
偈
释法宝（宋代）

千般言，万种喻，
只要教君早回去。夜来一片黑云生，
莫教错却山前路。
听雨歌读见素所上封事作
邵宝（明代）

章江门下春水来，黄流浑浑无津涯。居人争言二月八，水神作津多风雷。

拥衾听雨坐中夜，我船明发开未开。湿云十里接南浦，滕王高阁空崔嵬。

我歌欲登江上台，吁嗟行路真难哉。莆阳谏草忽在眼，歌声入江江欲回，君看铁柱生莓苔。
赠唐道士
邓深（宋代）

灵应堂中一羽衣，衡山来此住多时，
因来佛榻终朝卧，醉后敲门半夜归。
留客屡尝教买酒，向人长自说吟诗。
开轩略种闲花木，此外悬知少是非。
乡人以余远归争来询问赋此志感
黄遵宪（清代）

欢迎海客远游归，各认容颜半是非。六合外从何处说，十年来渐故人稀。

糟床争送墙头酒，针线愁牵身上衣。旧识新交遍天下，可如亲戚话依依。
三月二十五日邀吴民瞻郑梦锡李似之陈巽达周元仲游贤沙凤池二首 其一 贤沙
李纲（宋代）

招提环拥碧崔嵬，携客登临始此回。寺比道林多掩抱，峰如灵此解飞来。

烟霞深处钟磬响，杉桂香中殿阁开。莫道钓鱼人已寂，至今说法尚如雷。
和潘雍
葛氏女（唐代）

九天天远瑞烟浓，驾鹤骖鸾意已同。

从此三山山上月，琼花开处照春风。
曲江谒张文献祠
王称（宋代）

停舟曲江浒，愿言谒遗祠。岩岩始兴公，遗泽芬在斯。

堂倾风雨萃，碑断苔藓滋。芳春奠行旅，落日归文狸。

唐宫昔全盛，衡鉴方独持。弼谐展嘉猷，谠论非诡随。

雍雍朝阳凤，粲粲补衮丝。侧闻卧病后，九庙烟尘飞。

渔阳突骑来，中华混群夷。信知砥柱功，用舍同安危。

昭陵铁马空，仙李祚久移。维馀兰菊存，千秋恒若兹。

我来荐微诚，再拜当前墀。顾瞻庙貌间，风度犹可希。

武溪何淫淫，蓉峰亦巍巍。只今相业隆，孰与前修期。

临风一长叹，山雨来霏霏。
胡彦章孝行诗
董纪（明代）

长孙年老齿俱无，新妇晨昏事舅姑。考叔君前犹舍肉，老莱亲侧故将雏。

家庭只种忘忧草，林木都栖反哺乌。莫恨无钱奉甘旨，何妨菽水尽欢娱。
句
晁公武（宋代）

只言天下少霖雨，不知隆中有卧龙。
峨眉古名山，长雄坤之维。
月峡为表裹，雪岭相蔽亏。
广琴操十首 其十 残形操
朱右（元代）

狸维兽，不见其首。我梦之形，吉凶曷究。式协于占，载观其繇。

曰修尔躬，自天之佑。
冬景 聊寄一枝春
刘辰翁（宋代）

故知花可惜，聊以赠相思。与子别多日，先春有一枝。

荒凉逢雁过，辛苦折琼贻。北客遥簪雪，东风早驿诗。

吾衰如雪白，到日是年时。若待青青子，寻芳计已迟。
寄柳州韩司户郎中
韦应物（唐代）

达识与昧机，智殊迹同静。于焉得携手，屡赏清夜景。

潇洒陪高咏，从容羡华省。一逐风波迁，南登桂阳岭。

旧里门空掩，欢游事皆屏。怅望城阙遥，幽居时序永。

春风吹百卉，和煦变闾井。独闷终日眠，篇书不复省。

唯当望雨露，沾子荒遐境。
寓兴
权德舆（唐代）

弱冠无所就，百忧钟一身。世德既颠坠，素怀亦堙沦。

风烟隔嵩既，羸疾滞漳滨。昭代未通籍，丰年犹食贫。

敢求庖有鱼，但虑甑生尘。俯首愧僮仆，蹇步羞亲宾。

岂伊当途者，一一由中人。已矣勿复言，吾将问秋旻.
草堂肖遥寺
李章（唐代）

罗什留真嗣，重扉掩碧松。邻僧来紫阁，远径接圭峰。

雨气晴先润，庭阴午后浓。依稀祖师意，瘦倚一枝筇。
请息斋书事
范成大（宋代）

覆雨翻云转手成，纷纷轻薄可怜生!
天无寒暑无时令，人不炎凉不世情。
栩栩算来俱蝶梦，喈喈能有几鸡鸣!
冰山侧畔红尘涨，不隔瑶台月露清。
吊林处士墓
白珽（元代）

千古西湖见一贤，断碑犹在草芊芊。
人间岂少题梅者，石上谁来酹菊泉。
陈柏墓门疑是宅，唐衣庙貌望如仙。
可怜辽鹤无消息，寂寞春风二百年。
碧澜堂即事
顾逢（宋代）

白蘋洲暖漾晴波，雪点沙汀立鹭多。几度月明窗下见，打渔人醉枕轻蓑。
约桑守公肃同还剡中
曹勋（宋代）

生理空疏坐久闲，聊随云影下吴山。
驱驰斗粟应怜我，勉强人情亦厚颜。
浊酒淳漓元不较，梅花的皪欲同攀。
行行小艇撑寒碧，剡夜无妨共载还。
戏题常州草虫枕屏
杨万里（宋代）

黄蜂作歌紫蝶舞，蜻蜓蚱蜢如风雨。
先生昼眠纸帐温，无那此辈喧梦魂。
眼中了了华胥国，蜂催蝶唤到不得。
觉来匆见四摺屏，野花红白野草青。
勾引飞虫作许声，何缘先生睡不惊。
金陵怀古
陈寅（清代）

虎踞龙蟠古帝州，长江依旧束东流。六朝歌舞秦淮月，百战兴亡燕子秋。

宫阙齐梁迷故土，亭台王谢总荒丘。年年画舫游人醉，谁听中宵杜宇愁。
和姜明甫
姚勉（宋代）

诏放山林去，时人冷眼看。
新诗为我赠，高义似君难。
又说同年第，尤知取友端。
市将梅子隐，冠尚贡公弹。
和周元吉提刑席上得雨韵三首
袁说友（宋代）

湖山十里围万井，烟云过尽迎朝晖。
连峦得雨有余态，归鹭倚风无限飞。
田头无布翠縠浪，池上暗湿红裙衣。
山翁何惜一倒载，及此论简人已箕。
解语花（雪）
刘子寰（宋代）

龙沙殿腊，兔苑留寒，花照冰壶夜。乱山平野。装珠树满眼，买春无价。墙头苑下。浑不见、桃夭杏冶。凝趁风、庚岭寒梅，触处都飘谢。

吹面峭寒未怕。览瑶池万里，飞观高榭。霓旌鹤驾。歌黄竹、胜跃踏青骄马。峰峦似画。但点缀、片时相借。惊望中、玉宇琼楼，残溜空鸳瓦。
句
萧德藻（宋代）

乾坤生长我，贫病怨尤谁。
二十八宿寄芸叟
孔平仲（宋代）

张公角立孰敢先，亢宗自许英妙年。

捕逐氐羌先著鞭，文房馀思如涌泉。题诗写心蟠远烟，黑蛟矫尾明秋渊。

南箕吐舌风堕鸢，弱羽斗落郴江边。蜗牛客舍吊影眠，寒女晚嫁私自怜。

谁知虚实久粲然，安危之理如循环。归来藏室阅青编，东壁步武追神仙。

绣衣白简犹奎躔，体健不复娄金丸。

肠胃充实颊骨坚，昴宿老人飞上天。志愿未毕西馈边，野鹳砺觜不啄膻。

曾参杀人知谬传，赏花坠井皆妄言。载鬼一车疑已捐，人欲折柳送公船。

去同众星环紫垣，张公张公人最贤。丹凤奋翼蔚高鶱，更调玉轸续薰弦。
早发成皋望河
刘孝孙（唐代）

清晨发岩邑，车马走轘辕。回瞰黄河上，惝怳屡飞魂。

鸿流遵积石，惊浪下龙门。仙槎不辨处，沉璧想犹存。

远近洲渚出，飒沓凫雁喧。怀古空延伫，叹逝将何言。
又次曾端伯春日韵四首
郭印（宋代）

韶光荡漾眼双明，问柳寻花步屧轻。
波暖浮鸥翻素影，风和幽鸟弄新声。
庆江检详太夫人
潜放（宋代）

吉文江口到临川，半是康衢半是舡。
泛绿依红春正好，鱼轩来往彩衣边。
促拍满路花（瑞香）
吕胜己（宋代）

名花无影迹，寒气日凄凉。人间千万树，歇芬芳。紫微宫女，仙驭降霓裳。名在仙班簿，不属尘凡，洞天密锁云窗。

遗珰连宝珥，人世识天香。凝寒承雨露，傲冰霜。凌仙仙子，邂逅水云乡。更约南枝友，游遍江南，共归三岛扶桑。
绍兴丁丑题乌石山
云盘山人（宋代）

乌□□怪石，撑突倚山巅。
□□群羊伏，昂昂万马联。
何年现蓬岛，终古颂桑田。
相揖闽王宅，东隅有九仙。
休洗红
王夫之（明代）

休洗红，洗多颜色坏。东园桃李花，阳春不相待。去时罗衣薄，来时罗衣寒。

天风日暮急，举袖君自看。鸣蜩札札落柳枝，深闺年少犹不知。
听松阁拟陶
叶茂才（明代）

道胜无喧寂，心远境自超。况闻松风清，如奏咸与韶。

泉声和松韵，山色增松标。云来弄松影，月出娇松梢。

应接不能暇，此景谁来描。我本渊明徒，未肯轻折腰。

半截滁阳牧，脱屐辞清朝。愿为山泽臞，避地依僧寮。

鸿磬乐衎衎，蠖屈亦嚣嚣。嚣嚣非远俗，在俗心逍遥。

尘襟日以浣，静理日以饶。岁寒以君盟，因之访松乔。

谁为后来者，相与溷山樵。
香奁诗三首 其三
张綖（明代）

飞絮游丝舞作团，小楼春事又阑珊。锦鳞青羽书难觅，宝唾珠啼迹未干。

蛱蝶芳魂花里瘦，蟾蜍清影月边寒。嗟予苦乏如皋技，莫怪蛾眉一笑难。
退居
詹中正（宋代）

宦情文思竞阑珊，利户名枢莫我关。
无可奈何新白发，不如归去旧青山。
须知百岁都为梦，未信千金买得间。
珍重樽中贤圣酒，非因风月亦开颜。
舟行江上
方汝疆（宋代）

平林漠漠暝烟齐，竹树萧疏望眼迷。
相唤几声何处雁，断霞明处一行低。
齐安江头别何氏兄弟舟中得四绝句 其三
李彭（宋代）

乐群野鹜巧相依，旁母凫雏肯浪飞。怪底相连若耆旧，无人花鸟自忘机。
梦与蔚云芝房东岩同游罗星洲赋诗题壁觉后忘后半因足成之呈三君
袁景辂（清代）

方蓬楼阁水中央，与客登临共野航。一镜空明涵远近，几村烟火入苍茫。

梦中杯酒联新句，觉后云山各一方。遥忆残镫孤馆里，可能有梦到江乡。
洗山
刘煇（宋代）

蟠根耸翠压坤柔，纵有连城价莫酬。萝蔓几年尝满目，途人今日始回头。

尘埃已逐双溪去，风月来供一境幽。欲识主人营创苦，壮龄先备赤松游。
人日道中口占
喻良能（宋代）

初日轻烟溪上桥，远峰积雪未全消。
东君也是多情思，先遣青光到柳条。
为慧林冲禅师烧香颂三首
黄庭坚（宋代）

西瞿耶尼开静，北郁单越受粥。
慧林也唱云门曲，去年腊月六十六。
仙人山
卓肇昌（清代）

桃源洞里神仙闱，绝峤浮空望欲微。乐奏笙篁青嶂翠，杯倾琼液紫霞飞。

耸身松杪星河近，控驭山头鹿猱归。洞口主人烦指点，若为茶灶若为矶。
冬夜忆谦之
方翥（宋代）

忽忆夫君阻笑言，出门南望欲飞翻。
孤诚隔水初浸夜，画敬爱因自入村。
短句有时随意得，古心近日与谁论。
未除习气君应哂，月冷梅香易断魂。
春咏
叶茵（宋代）

舍瑟声不传，咏归声在道。
风乎野水滨，夕阳转芳草。
别茅府判
成廷圭（元代）

封印归来寡送迎，画桥门巷水同清。二分明月杯中泻，九朵春云笔下生。

宾客班荆谈雅道，儿童骑竹颂廉声。奚须老拙扬人善，公府争传好姓名。
荷叶杯·镜水夜来秋月
温庭筠（唐代）

镜水夜来秋月，如雪。采莲时，小娘红粉对寒浪。惆怅，正思惟。
夏日郊园
李覯（宋代）

三径是生涯，朋游日已赊。
野情饶皓鹤，寒气入甘瓜。
移竹调风韵，疏泉浴月华。
尘埃应附势，不肯到贫家。
挽崇清陈侍郎五首
王迈（宋代）

勇退归云岫，投间十四年。
莆中无此样，地上有行仙。
健笔凌坡老，清诗辈乐天。
何人缀遗稿，与作不刑传。
戏赠张嘉甫
张耒（宋代）

铁锁沉渊谁敢干，塔中古佛澹无言。
岁穷故里何时到，舟泊危无尽日闲。
博士虀盐稀把酒，腐儒冰葛惯冲寒。
篮舆未怯浮梁险，兴发犹能走马鞍。
寒山赞 其二
释可湘（宋代）

一见重岩壁立，挺然气宇争高。默默思量觅句，可怜走却金毛。
自叹三首 其二
文天祥（宋代）

北辙更寒暑，南冠几晦冥。家山时入梦，妻子亦关情。

惆怅心如失，崎岖命复轻。遭时命如此，薄分笑三生。
偈颂五十一首
释大观（宋代）

孤危不立，坐断千差。
有笑陪宾，无贜验贼。
水调歌头（温陵东湖次陈休齐体仁韵）
林淳（宋代）

潇潇东湖上，夜雨洗清秋。朝来尘霁，凝望千里兴悠悠。山色揉蓝深染，波影青铜新铸，□冷翠光浮。蓑笠真吾事，聊整钓鱼钩。坐中客，凌王谢，更风流。一觞一咏，豪俊谈笑气吞牛。花月连环长好，到处名园池□，遇景且遨游。试问陶元亮，底事赋归休。
夜归
王令（宋代）

冲冲行路自多岐，已踏归途尚虑非。
迄犬只知人是盗，不知人亦夜来归。
即事十二首 其九
李光（宋代）

涉旬风浪战扶胥，咫尺烟波信息疏。见说北船今日到，故人应有寄来书。
莺声
罗隐（唐代）

井上梧桐暗，花间雾露晞。一枝晴复暖，百啭是兼非。

金屋梦初觉，玉关人未归。不堪闲日听，因尔又沾衣。
和文与可洋州园亭三十咏 金橙迳
苏辙（宋代）

叶如石楠坚，实比霜柑大。
穿迳得新苞，令公忆鲈?会。
颂古九十八首
释印肃（宋代）

风舞岩松人不会，谩施巧便转惛惶。
彻夜为伊坚不信，未知何劫肯承当。
□苍天苍天。
挽潘昌朝
王珪（宋代）

道德诸儒表，文章大雅人。
杏园三月暮，花县一回春。
脱屣官情薄，转头时事新。
猗兰芳未沫，世业不沈沦。
前诗谓思索诗句可以度日第恐终无益再赋一首
虞俦（宋代）

年来世味一毫轻，宿契诗书尚有情。
魔事从教从眼赤，内观还觉寸心明。
思量诗句嗟无补，检校医方恐未精。
俗学可怜夸口耳，何如默坐息营营。
喜閒
赵善傅（宋代）

向晚幽栖地，襟怀颇自宜。
品题风与月，驱使酒兼诗。
供兴千岩竹，应门一局棋。
此中无俗虑，高卧复何之。
秋怀
李覯（宋代）

褚冠斜顶对清秋，病骨支撑懒上楼。
辅世功夫何日是，少年滋味此生休。
山含红树随时老，天带黄昏一例愁。
自笑酒肠空半在，前村无处典鷞裘。
庆上人以再闻诵新作突过黄初诗为韵作十诗见寄次韵酬之 其九
李彭（宋代）

子居招隐岩，妙解招隐诗。济胜良有具，幽讨捷若驰。

秀峙王郎子，斲句时相依。异世得岳湛，连璧真妍姿。
沈长山山庄绝句三首
郑明选（明代）

苦蓼满汀花映窗，蜀山飞过雁双双。
豆棚欹侧侵书架，梧叶颠狂扑酒缸。
邻老 其二
吕南公（宋代）

气槩平生事，耝耰滞故林。得无尊道性，长有贵儒心。

躁暴村田酒，粗疏欸乃吟。暮年乖此约，谁使永差参。
方岩山有仙人田项宜父家其下于屋之西偏筑亭疏沼杂莳花木为娱奉寿母之地即以名之自著怀仙 其五
戴炳（宋代）

秋池清晓濯玄云，鸲眼辉涵紫玉文。细字黄庭应写就，莫将容易博鹅群。
再赋前韵五首
王洋（宋代）

卫玠神清玉不如，非同杜刈斩肌肤。
十篇冰玉传青史，便是神清得似无。
送宋茂宗
韦骧（宋代）

三年持节使巴夔，今日飘然受代归。去棹勇争江水急，前旌遥趁峡云飞。

陟明伫听跻华贯，荣觐应欣著綵衣。肯记天涯留咏处，翠岩幽洞亦几稀。
松云歌
胡奎（元代）

我思仙人乃在玉尘金鳌之两峰，以松为巢云作宫。

白云松下来，夭矫如飞龙。仙人骑云与天通，朝游蓬莱暮崆峒。

东分断鳌足，西擘三芙蓉。兴来醉泼金壶汁，元气淋漓鬼神泣。

八窗虚明白日寒，万壑㟏岈翠涛湿。昔年曾画匡庐山，置我采药山之间。

别来仿佛三十载，杏花落尽青春閒。昨日相逢卧云者，因之欲访长松下。

白云悠悠江海空，瑶草金芝共谁把。山中之人招不来，琥珀夜光生紫苔。

天寒茯苓傥可寄，与子跨鹤登瑶台。
七娘子（重阳）
史浩（宋代）

东篱寿菊金犹浅。对南山、把酒开新宴。绛阙丛霄，玉书丹篆。坐开俱是神仙伴。

童颜绿发何曾变。喜婴儿姹女交相恋。寄语诗翁，茱萸重看。明年此会人人健。
题尤提举惠双莲二首
袁说友（宋代）

十年踪迹落修门，剩忆西湖菡萏风。
今日江城秋浦上，舞绡依约旧相逢。
觅龙涎巧石
姜特立（宋代）

甲蠡浅俗枣仍昏，沉水龙涎气最芬。
敢望凝香如燕寝，竹炉聊欲试氤氲。
明发周村弯
杨万里（宋代）

不住宽卿住瓮门，那知世上有乾坤。
环将峻岭包深谷，围出余天与别村。
茅屋相挨无著处，花溪百摺不教奔。
江淮地迥寒无价，宣歙山寒更莫论。
题活人堂
张明中（宋代）

臞仙浩养蓬莱山，炼成九转黄金丹。
丹成不忍都餐饵，刀圭留得活人间。
上池之水君曾饮，咄嗟取效千仓廪。
祝君更学宝藏公，两月超迁到三品。
得马元伯书，喜得归里，闻又有岭南之游
姚莹（清代）

马融不见十经春，海外开缄倍黯神。谪宦身从黑水塞，还家泪黯白头亲。

虫鱼训诂存多少，薏苡明珠任赝真。底事远游能不惜，更披裋褐向风尘？
句
冯宋（宋代）

布依已有回天力，太学翻为御史台。
过南昌有怀旷伯逵知事
刘崧（元代）

生来虞乱极，身后见时清。每叹多才累，翻怜一死轻。

慷慨论交契，沈酣托酒名。至今江草绿，犹似别时情。
拟古
苏泂（宋代）

日月递相见，玄发惊蹉跎。
冥冥北邙路，去者何其多。
妻孥聚欢乐，志远身已讹。
功名无富贵，此路不可过。
可怜世上人，刺促鸣干戈。
金尊幸有酒，不饮将如何。
满江红 秋况
范邃（清代）

满目萧条，堪怜煞、霜欺衰草。斜阳外、丹枫点点，荒烟缭绕。

砧杵阳家魂梦断，关河万里鳞鸿杳。更难禁、落叶满庭除，风来扫。

南柯郡，邯郸道。夷共险，缘心造。叹好梦难凭，尘容易老。

绿水青山应寄兴，诗筒茗椀聊探讨。想人生、行乐即长年，休烦恼。
和卢叔才食蛹
葛立方（宋代）

绿柘林中听晚缫，闻将煮蛹当持螯。
何须有茧大如瓮，救得妻儿啼与号。
过八尺遇雨三首 其一
杨万里（宋代）

垂虹登了劣归船，又复毛空暗水天。节里无多好天色，阑风长雨饯残年。
辛春日词·御阁
晏殊（宋代）

三素云中晓望时，上真軿盖保参差。
丹台自有长生籍，睿算方延亿万期。
寄答冈州顾迂客明府
何绛（明代）

廿载姑苏曾作客，每怀风雅忆同游。兰桡泊处香溪柳，桂树开时响屧秋。

马齿居然成野叟，猪肝焉敢累贤侯。或时罢钓沧江晚，閒看鸬鹚与白鸥。
句
韦奇（宋代）

黄犊拖犁倦，青帘说酒清。
永州寄翁灵舒
徐照（宋代）

古郡百蛮边，苍梧九点烟。
去家疑万里，归计在明年。
风顺眠听角，楼高望见船。
筠州当半道，长得秀诗篇。
初夏夜同明卿元美游张氏园亭五首 其二
宗臣（明代）

倏尔过山雨，萧然对石栏。双衣絺绤薄，五月薜萝寒。

高竹翠难把，新松秀可餐。吴歌况在耳，真作故园看。
七夕口占
朱淑真（宋代）

三秋灵匹此宵期，万古传闻果是非。免俗未能还自笑，金针乞得巧丝归。
桃源洞
费应泰（清代）

不识桃源路，舟人指故山。白鸥秋水外，黄叶夕阳间。

尘世境原幻，渔郎事可删。时清竞朝市，长觉洞门间。
竹间见梅
曹组（宋代）

霜雪俱怜节操奇，碧鲜红润两相宜。
渭滨初种谩千亩，陇上寄相惟一枝。
酸实不供饥凤啄，暗香翻许此君知。
佳人零落空山久，况是天寒日暮时。
咏秋柳
纪映淮（清代）

栖鸦流水点秋光，爱此萧疏树几行。
不与行人绾离别，赋成谢女雪飞香。
孟夏十有一日时雨初霁晨登高阁极目四望烟锁日出气象一新复用前韵
王十朋（宋代）

蝶梦惊回听残雨，鸟声唤起欣初晴。梵宫烟火带馀湿，黉舍几席生微清。

披衣登阁忽四顾，顿觉远目增双明。樵渔欸乃雾中出，舟楫荡漾田间行。

清和节物满眼界，柳垂暗绿花含情。窗明几净日渐永，天开地廓阴不争。

俯视沧浪堪濯足，遥看扶桑观日浴。
水龙吟（辛亥和吴制参赋雪韵）
李曾伯（宋代）

元英燕罢瑶台，玉妃满地花钿委。山川幻出，剡溪梁苑，齐宫郢里。半点瑕无，一团和就，珠圆琼碎。任谢家儿女，庭前争诧，盐空撒、絮风起。

夜入蔡州城里。问官军、果谁堪比。饮羔烹凤，众宾一笑，直聊尔耳。塞耸玉楼，冻呵金井，属公诗史。更须待大白，浩歌黄竹，为丰年喜。
长安早春
佚名（唐代）

杳霭三春色，先从帝里芳。折杨犹恨短，测景已忻长。

莺和红楼乐，花连紫禁香。跃鱼惊太液，佳气接温汤。

风送飞珂响，尘蒙翠辇光。熙熙晴煦远，徒欲奉尧觞。
空公长老一出即住雪峰书来以建茗为寄长句奉呈空公时以笔砚作佛事也
曾几（宋代）

此公出世使人惊，道眼看来却未曾。政尔雪峰千百众，澹然云水一孤僧。

不妨诗笔作佛事，已用茗瓯传祖灯。我老尚堪行脚在，因风为寄古崖藤。
定州阅古堂
富弼（宋代）

朔方之兵，劲于九土。
尤劲而要，粤惟定武。
兵劲在驭，用则羆虎。
失驭而劲，骄不可举。
曰保曰贝，闭壁连阻。
武爵新守，束手就虜。
皇帝日噫，汝武曷取。
有敝必革，以儒于抚。
公来帅定，始以威怒。
有兵悍横，一用于斧，
连营怛之，胸粟腰伛。
既懼而教，如餔如乳。
以剌以射，以鉦以鼓。
无一不若，师师旅旅。
列城自剌，靡不和附。
阴沴为梗，降此大雨。
大河破洩，在河之浒。
民被黯墊，田入莽污。
流离荡析，不得其所。
公慼日吁，予敢宁处。
迺大招来，迺大保聚，
乃营帛粟，寒衣饥茹。
民归而安，水下孰御。
强弱死生，由公复虑。
曰义曰仁，震肃春煦。
合和蒸天，天顺以序。
公境独稔，爰麦爰黍。
公俗独乐，夫耕妇杼。
人虽曰康，公亦奚豫。
谓此一方，民与兵具。
务剧任重，稽古其裕。
人皆谓公，与古为伍。
公文化民，公武御侮。
何思古人，公不自许。
遂择奇匠，绘于堂宇。
列其行事，指掌可数。
前有古有，在我门户。
后有来者，依我墙堵。
斯堂勿坏，有堂有故，
堂之不存，来者曷睹。
宠乎焕乎，千载是矩。
田氏南楼对月
马戴（唐代）

主人同露坐，明月在高台。咽咽阴虫叫，萧萧寒雁来。

影摇疏木落，魄转曙钟开。幸免丹霞映，清光溢酒杯。
刘夫人 其二
林希逸（宋代）

独力持家老，真如烈丈夫。斋明供蕴藻，服饰厌金珠。

甲子祗馀六，鸾雌叹久孤。悲笳讲山路，寒日澹霜芜。
满庭芳·若论风流
佚名（宋代）

若论风流，无过圆社，拐膁蹬蹑搭齐全。门庭富贵，曾到御帘前。灌口二郎为首，赵皇上、下脚流传。人都道、齐云一社，三锦独争先。花前。并月下，全身绣带，偷侧双肩。更高而不远，一搭打秋千。球落处、圆光膁拐，双佩剑、侧蹑相连。高人处，翻身佶料，天下总呼圆。
金陵曲送客返金陵 其一
屈大均（明代）

文德桥东武定西，灯船高与画楼齐。笙歌声满秦淮水，惊起啼乌不得栖。